NMG ล้มแผนขายทรัพย์สินราคาไม่ต่ำกว่าพื้นฐาน ชี้เปิดขาย 2 รอบไร้เงาผู้ประมูล
บอร์ด NMG จ่อล้มแผนขายทรัพย์สินราคาไม่ต่ำกว่าพื้นฐาน เหตุประมูล 2 รอบไม่มีผู้สนใจซื้อ
30 เม.ย. 2561

บริษัท เนชั่น มัลติมีเดีย กรุ๊ป จำกัด มหาชน หรือ NMG แจ้งว่าที่ประชุมคณะกรรมการบริษัทเมื่อวันที่ 28 เม.ย.ที่ผ่านมา เห็นชอบยกเลิกการอนุมัติการจำหน่ายทรัพย์สินตามมติในวาระที่ 3 ของที่ประชุมวิสามัญผู้ถือหุ้นครั้งที่ 1/2561 ทั้งหมด เนื่องจากไม่มีผู้สนใจที่จะซื้อทรัพย์สินแต่ละรายการ ด้วยวิธีประกวดราคาโดยราคาไม่ต่ำกว่า “ราคาพื้นฐาน”
โดยบริษัทได้ดำเนินการจัดการประกวดราคามาแล้วถึง 2 ครั้ง ในวันที่ 26 มีนาคม 2561 และ วันที่ 5 เมษายน 2561 เนื่องจาก “ราคาพื้นฐาน” ที่ได้รับอนุมัติในวาระที่ 3 ของที่ประชุมวิสามัญผู้ถือหุ้นครั้งที่ 1/2561 นั้น ไม่สอดคล้องกับสภาพตลาดของทรัพย์สินแต่ละรายการในขณะที่ทำการประกวดราคา
ทั้งนี้ เพื่อให้บริษัทสามารถจำหน่ายทรัพย์สินที่ไม่ใช่ธุรกิจหลักของบริษัท และบริหารจัดการเรื่องกระแสเงินสดได้ทันตามกำหนดเวลา จึงเห็นชอบให้ยกเลิกการอนุมัติจำหน่ายสินทรัพย์ดังกล่าว
โดย NGM จะนำเสนอให้ที่ประชุมวิสามัญผู้ถือหุ้นครั้งที่ 2/2561 ที่จะมีขึ้นในวันที่ 19 มิ.ย.61  เพื่อพิจารณาอนุมัติการยกเลิกการอนุมัติการจำหน่ายทรัพย์สินข้างต้น ตามมติในวาระที่ 3 ของที่ประชุมวิสามัญผู้ถือหุ้นครั้งที่ 1/2561 ต่อไป
อนึ่งก่อนหน้านี้ที่ประชุมวิสามัญผู้ถือห้นุ ครั้งที่ 1/2561 ซึ่งประชุมเมื่อวันที่ 28 ก.พ.61 มีมติอนุมัติการจำหน่ายทรัพย์สิน ได้แก่ เงินลงทุนทั้งหมดในบริษัท เนชั่น ยู จำกัด , เงินลงทุนทั้งหมดในบริษัท ดับบลิวพีเอส (ประเทศไทย) จำกัด , เงินลงทุนทั้งหมดในบริษัท เอ็นเอ็มแอล จำกัด และที่ดินและสิ่งปลูกสร้างของบริษัท ประกอบด้วย ที่ดินและสิ่งปลูกสร้างบริเวณถนนบางนา-ตราด กม. 29.5 ที่ดินบริเวณถนนบางนา-ตราด กม. 5 ที่ดินและสิ่งปลูกสร้างที่จังหวัดเชียงใหม่ ที่ดินและสิ่งปลูกสร้างที่จังหวัดขอนแก่น ที่ดินและสิ่งปลูกสร้างที่จังหวัดสงขลา
ทั้งนี้ การจำหน่ายทรัพย์สินด้วยวิธีประกวดราคาในราคาไม่ต่ำกว่า “ราคาพื้นฐาน” สำหรับการจำหน่ายทรัพย์สินแต่ละรายการที่บริษัทจะจำหน่าย และต้องดำเนินการให้เสร็จภายในระยะเวลา 6 เดือน นับจากวันที่มีมติที่ประชุมผู้ถือหุ้นอนุมัตินั้น ปรากฎว่าไม่มีผู้สนใจที่จะซื้อทรัพย์สินแต่ละรายการ ด้วยวิธีประกวดราคาโดยราคาไม่ต่ำกว่า “ราคาพื้นฐาน” และบริษัทได้ดำเนินการจัดการประกวดราคามาแล้วถึง 2 ครั้ง ในวันที่ 26 มี.ค.61 และวันที่ 5 เม.ย.61
 